Ο **Χαράλαμπος - Σταύρος Κοντονής** (γενν. 1963) είναι Έλληνας δικηγόρος και πολιτικός. Έχει διατελέσει βουλευτής Ζακύνθου του ΣΥΡΙΖΑ (2012-2019), υπουργός Δικαιοσύνης και υφυπουργός Αθλητισμού.Στις βουλευτικές εκλογές του Μαΐου και του Ιουνίου 2023 έθεσε υποψηφιότητα με το ΠΑΣΟΚ - Κίνημα Αλλαγής.

Βιογραφικά στοιχεία
-------------------

Γεννήθηκε το 1963 στη Ζάκυνθο. Αποφοίτησε από τη Νομική Σχολή Αθηνών το 1995. Έκτοτε ασκεί τη δικηγορία.

Κατά τη διάρκεια των σπουδών του ανέπτυξε έντονη πολιτική και συνδικαλιστική δραστηριότητα, και διετέλεσε για δύο θητείες πρόεδρος του Συλλόγου Φοιτητών Νομικής και μέλος του προεδρείου του κεντρικού συμβουλίου της ΕΦΕΕ. Επίσης, ήταν εκλεγμένο μέλος της Συγκλήτου του Πανεπιστημίου Αθηνών και μέλος του γραφείου του Κεντρικού Συμβουλίου της ΕΚΟΝ Ρήγας Φεραίος, της νεολαίας του ΚΚΕ Εσωτερικού.

Υπήρξε μέλος της Πανελλαδικής Συντονιστικής Επιτροπής του ΣΥΡΙΖΑ και σήμερα είναι μέλος της Κεντρικής Επιτροπής του κόμματος. Εσωκομματικά, προέρχεται από την Ανανεωτική Κομμουνιστική Οικολογική Αριστερά (ΑΚΟΑ), που είχε ιδρυθεί από τον Γιάννη Μπανιά.

Εκλέχθηκε βουλευτής Ζακύνθου με τον ΣΥΡΙΖΑ στις εκλογές του Ιουνίου του 2012 και επανεκλέχθηκε τον Ιανουάριο και τον Σεπτέμβριο 2015. Στην πρώτη κυβέρνηση του Αλέξη Τσίπρα ήταν υφυπουργός Αθλητισμού και στη δεύτερη κυβέρνηση Τσίπρα ανέλαβε εκ νέου το ίδιο αξίωμα. Τον Μάρτιο του 2015 κατέθεσε το νομοσχέδιο για «Επείγοντα μέτρα για την αντιμετώπιση της βίας στον αθλητισμό και άλλες διατάξεις», σύμφωνα με το οποίο ο υπουργός αθλητισμού θα μπορεί να επιβάλει πρόστιμα, να ανακαλεί την αναγνώριση αθλητικών σωματείων, να διακόπτει αγωνιστικές ή το πρωτάθλημα. Επίσης, απαγορεύει τη διάθεση εισιτηρίων σε μη αναγνωρισμένες λέσχες οπαδών και επιβολή προστίμων σε ΜΜΕ για παρότρυνση, υποκίνηση ή ενθάρρυνση επεισοδίων. Το νομοσχέδιο προκάλεσε την αντίδραση της FIFA και της UEFA λόγω της επέμβασης στην ανεξαρτησία των αθλητικών ομοσπονδιών, απειλώντας με αποβολή της ΕΠΟ. Στις 3 Μαρτίου 2016, μετά από επεισόδια στον αγώνα κυπέλλου ΠΑΟΚ-Ολυμπιακού, αποφάσισε την οριστική διακοπή του Κυπέλλου, προκαλώντας την αντίδραση της ΕΠΟ. Τελικά η διοργάνωση συνεχίστηκε. Επίσης, ανέβαλε την έναρξη του πρωταθλήματος 2016-17 αναφέροντας λόγους δημόσιας τάξης.

Στις 5 Νοεμβρίου 2016 μετά τον ανασχηματισμό, ανέλαβε το Υπουργείο Δικαιοσύνης, Διαφάνειας και Ανθρωπίνων Δικαιωμάτων. Στον ανασχηματισμό στις 29 Αυγούστου 2018, τον αντικατέστησε στο αξίωμα ο Μιχάλης Καλογήρου. Στις εκλογές του 2019 ήταν ξανά υποψήφιος στη Ζάκυνθο, ωστόσο δεν εξελέγη.

Στις 8 Οκτωβρίου 2020 και ύστερα από μία σειρά δηλώσεών του διαγράφηκε από τον ΣΥΡΙΖΑ.

Στις βουλευτικές εκλογές του Μαΐου και του Ιουνίου 2023 έθεσε υποψηφιότητα με το ΠΑΣΟΚ - Κίνημα Αλλαγής.

Παραπομπές
----------

1. 1 2
2. 1 2
3. ↑  «ΣΥΡΙΖΑ Συνασπισμός Ριζοσπαστικής Αριστεράς». *www.syriza.gr*. Ανακτήθηκε στις 31 Ιουλίου 2019.
4. ↑  IEFIMERIDA.GR, NEWSROOM (27 Ιανουαρίου 2015). «Σταύρος Κοντονής: Ο νέος υφυπουργός Αθλητισμού | ΣΠΟΡ». *iefimerida.gr*. Ανακτήθηκε στις 31 Ιουλίου 2019.
5. ↑  «Στη δημοσιότητα το νομοσχέδιο Κοντονή για τη βία στα γήπεδα». *Το Βήμα Online*. 27 Μαρτίου 2015. Ανακτήθηκε στις 3 Μαΐου 2022.
6. ↑  «FIFA and UEFA threaten Greece with suspension over new law». *Reuters* (στα Αγγλικά). 22 Απριλίου 2015. Ανακτήθηκε στις 3 Μαΐου 2022.
7. ↑  «Προσφυγή της ΕΠΟ στο ΣτΕ κατά της απόφασης για διακοπή του Κυπέλλου Ελλάδας (vid)». *www.ertnews.gr*. 11 Μαρτίου 2016. Ανακτήθηκε στις 3 Μαΐου 2022.
8. ↑  Kassimeris, Christos (2018). De Waele, Jean-Michel, επιμ (στα αγγλικά). *Greece and Cyprus*. Cham: Springer International Publishing, σελ. 85–103. doi:10.1007/978-3-319-78777-0\_5. ISBN 978-3-319-78776-3. .
9. ↑  «Αναβολή του πρωταθλήματος μέχρι τις 5 Σεπτεμβρίου». *Η Εφημερίδα των Συντακτών*. 18 Αυγούστου 2016. Ανακτήθηκε στις 3 Μαΐου 2022.
10. ↑  «Κυβέρνησις ΑΛΕΞΙΟΥ Π. ΤΣΙΠΡΑ». Ανακτήθηκε στις 7 Νοεμβρίου 2016.
11. ↑  Newsroom (8 Οκτωβρίου 2020). «ΣΥΡΙΖΑ: Εκτός κόμματος ο Κοντονής - «Καθείς και οι επιλογές του»». *CNN.gr*. Ανακτήθηκε στις 9 Οκτωβρίου 2020.
12. ↑  «Υποψήφιος με το ΠαΣοΚ στη Ζάκυνθο ο Κοντονής». *ΤΟ ΒΗΜΑ*. 4 Απριλίου 2023. Ανακτήθηκε στις 14 Ιουνίου 2023.